मणिग्राम समूह विजेता
तिलोत्तमा प्रिमियर लिग क्रिकेटको सेमिफाइनल समीकरण पूरा भएको छ । बिहीबारको अन्तिम लिग खेलमा मणिग्राम किङलाई २२ रनले पराजित गर्दै बुटवल डाइनामाइटले सेमिफाइनलमा स्थान बनायो ।
रूपन्देही — तिलोत्तमा प्रिमियर लिग क्रिकेटको सेमिफाइनल समीकरण पूरा भएको छ । बिहीबारको अन्तिम लिग खेलमा मणिग्राम किङलाई २२ रनले पराजित गर्दै बुटवल डाइनामाइटले सेमिफाइनलमा स्थान बनायो ।मणिग्राम ४ अंकसाथ नेट रनरेटका आधारमा समूह विजेता र बुटवल उपविजेता बन्दै सेमिफाइनल पुगेका हुन् । समूह ‘ए’ बाट रोयल शंकरनगर ६ अंकसाथ समूह विजेता र लुम्बिनी कासाई ४ अंक लिएर उपविजेता हुँदै अन्तिम चारमा पुगे । शुक्रबार सेमिफाइनलमा शंकरनगर र डाइनामाइट तथा लुम्बिनी र मणिग्रामका बीच प्रतिस्पर्धा हुनेछ । तिलोत्तमा नगरपालिका–६ स्थित नवजीवन क्लबको मैदानमा बिहीबार निर्णायक खेलमा टस जितेर ब्याटिङ गरेको डाइनामाइटले २० ओभरमा ४ विकेट गुमाई १ सय ५७ रन बनायो । सुरुआतमा धर्मराएको टोलीको ब्याटिङलाइनलाई पाँचौं र छैटौं नम्बरका ब्याट्सम्यान हरिबहादुर चौहान र सौरभ खनालले सम्हाले । सौरभले २४ बलमा ६ छक्का र २ चौका मदतमा ५४ तथा हरिले २५ बलमा २५ रन बनाए । मणिग्रामका लालबहादुर अधिकारीले २ विकेट लिए । जवाफमा पूरै २० ओभर खेलेको मणिग्रामले ८ विकेट गुमाएर १ सय ३५ रनमात्र बनायो । ओपनर भुवन गैरेले खाता खोल्न सकेनन् । राहुल लोहारले २१, कृष्ण सार्कीले ३९ तथा सन्दीप रजालीले १७ रन जोडे पनि त्यो पर्याप्त भएन । मणिग्रामलाई कम स्कोरमा रोक्न विकास श्रेष्ठ र सौरभ खनालले समान २ विकेट लिए । डाइनामाइटका सौरभ खनाल म्यान अफ द म्याचबाट पुरस्कृत भए । बिहीबारै पहिलो खेलमा रोयल शंकरनगरले लुम्बिनी कासाई ग्लाडियटर्सलाई ७१ रनले हराएको थियो । टस जितेर ब्याटिङ गरेको शंकरनगरले २० ओभरमा ७ विकेट गुमाई १ सय ८५ रन बनायो । यो प्रतियोगिताकै ठूलो स्कोर हो । ओपनर सुनील कुमार र सन्दीप सुनारको राम्रो साझेदारी हुन सकेन । सुनील २ बलमा केवल ४ रन बनाएर महेशपति मिश्रको बलमा बोल्ड भए पनि सन्दीपले ३३ बलमा ५४ रन बनाए । रोहित पौडेलले ३२ तथा सुशान्त भारीले २८ रन बनाए ।लुम्बिनीका भीम सार्कीले ४ ओभरमा १४ रन दिएर ३ विकेट लिए । विशाल लक्ष्य पछ्याएको लुम्बिनी कासाई १६ ओभरमा १ सय १४ रनमै समेटियो । लुम्बिनीका ओपनर कुशल मल्लले ३८, दुर्गेश कुर्मीले १३ र भीम सार्कीले ३० रन जोडे । लुम्बिनीलाई कम स्कोरमा रोक्न शंकरनगरका रोहितकुमार पौडेल, सन्दीप सुनार, राहुल चौहान र विशाल भुसालले समान २ विकेट लिए । न्दीप सुनार म्यान अफ द म्याच घोषित भए ।